b'\n_START_ARTICLE_\nPovijesno dru\xc5\xa1tvo Koprivnica\n_START_PARAGRAPH_\nPovijesno dru\xc5\xa1tvo Koprivnica osnovano je 23. travnja 1984. godine. Inicijator osnivanja dru\xc5\xa1tva je bio prof. dr. sc. Dragutin Feletar koji je na osniva\xc4\x8dkoj skup\xc5\xa1tini bio izabran za dopredsjednika. Prvi predsjednik je bio dugogodi\xc5\xa1nji ravnatelj Muzeja grada Koprivnice i koprivni\xc4\x8dki povjesni\xc4\x8dar Franjo Horvati\xc4\x87, a tajnik dr. sc. Zorko Markovi\xc4\x87, arheolog i povjesni\xc4\x8dar tada zaposlen u koprivni\xc4\x8dkom muzeju. Po\xc4\x8detni rad dru\xc5\xa1tva bio je u uskoj vezi s Geografskim dru\xc5\xa1tvom Koprivnica, a po\xc4\x8detkom 90-tih godina 20. stolje\xc4\x87a suradnja je kratkotrajno ali u\xc4\x8dinkovito pro\xc5\xa1irena i na Ekolo\xc5\xa1ko dru\xc5\xa1tvo Koprivnica te na koprivni\xc4\x8dki ogranak Matice hrvatske._NEWLINE_Od 1986. do danas predsjednica Povijesnog dru\xc5\xa1tva je Ru\xc5\xbeica \xc5\xa0poljar, umirovljena ugledna nastavnica povijesti. Ovo je dru\xc5\xa1tvo sudjelovalo u realizaciji nekoliko knjiga, od kojih treba izdvojiti leksikon Kri\xc5\xbeev\xc4\x8dana i monografiju o hrvatskom povjesni\xc4\x8daru ( Rudolf Horvat). Po\xc4\x8dasna \xc4\x8dlanica dru\xc5\xa1tva je prof. dr. Mira Kolar - Dimitrijevi\xc4\x87. Objavljuje glasilo Scientia Podraviana kojemu je glavni urednik Mirko Lukavski.'